b"\n_START_ARTICLE_\nSant Josep de Foradada\n_START_SECTION_\nDescripci\xc3\xb3\n_START_PARAGRAPH_\nConsisteix en un edifici a\xc3\xafllat d'estructura barroca, de planta de creu llatina, de tres naus, cap\xc3\xa7alera recta i campanar d'espadanya sobre la part dreta de la fa\xc3\xa7ana principal. Est\xc3\xa0 feta majorit\xc3\xa0riament amb aparell irregular de carreus desbastats de pedra sorrenca lligats amb abundant morter de cal\xc3\xa7, excepte en els angles, en qu\xc3\xa8 s'utilitza carreu regular i polit de pedra sorrenca. La nau central i els bra\xc3\xa7os del transsepte s\xc3\xb3n m\xc3\xa9s amples i aproximadament el doble d'altes que les naus laterals. El creuer \xc3\xa9s quadrangular i elevat sobre el transsepte i la nau central. Les teulades s\xc3\xb3n a doble vessant, \xc3\xa0dhuc la del creuer, i els r\xc3\xa0fecs es disposen en quatre nivells de ma\xc3\xb3 i teula._NEWLINE_La fa\xc3\xa7ana principal, que afronta amb la pla\xc3\xa7a Major, s'organitza segons els tres trams que, a l'interior, corresponen a la nau central i a les naus laterals. Els tres trams se separen amb una cadena vertical de carreus regulars com els dels angles. En el cos central, m\xc3\xa9s ample i m\xc3\xa9s alt, hi ha la portalada, d'arc rebaixat motllurat i coronada amb un front\xc3\xb3 classicitzant. En els cossos laterals hi ha finestres rectangulars, la de la dreta de les quals es troba tapiada. Una cornisa separa la banda inferior de la superior, en el cos central de la qual s'obre una rosassa semicircular. La part superior del cos central \xc3\xa9s rematada amb un front\xc3\xb3 cl\xc3\xa0ssic amb un \xc3\xb2cul en el timp\xc3\xa0, mentre que en els cossos laterals la fa\xc3\xa7ana davalla en perfil curvilini c\xc3\xb2ncau fins a l'esmentada cornisa. A la banda dreta, un cos quadrangular que correspondria a un campanar inacabat, assoleix l'al\xc3\xa7ada de l'entaulament del timp\xc3\xa0 central, per\xc3\xb2 a partir d'aquest punt s'eleva una espadanya de dos ulls feta amb ma\xc3\xb3 i arrebossada de morter de cal\xc3\xa7.\n_START_SECTION_\nHist\xc3\xb2ria\n_START_PARAGRAPH_\nEls anys 1162 i 1167, l'esgl\xc3\xa9sia rom\xc3\xa0nica de Sant Pere s'esmenta en un document a prop\xc3\xb2sit d'Arnau Mir de Tost, dependent de la parr\xc3\xb2quia de Santa Maria de Montson\xc3\xads. L'actual esgl\xc3\xa9sia parroquial de Foradada, dedicada a Sant Josep, es va construir el 1783 enfront de l'antiga esgl\xc3\xa9sia rom\xc3\xa0nica de Sant Pere, del segle XI i que fou enderrocada a finals del segle XIX i en el seu lloc s'hi va construir l'edifici de l'escola-ajuntament (n\xc3\xbam. 22218). Al frontis de l'esgl\xc3\xa9sia conserva la imatge del Sant Patr\xc3\xb3."